Константин Величков
Св. Кирил и Методий

chitanka.info

Първа книга щом хванах,

там намерих вашто име,

колко много аз узнах

трябва ние да ви чтиме.

На езика си до днес

учим, молим се с наслада.

Всяка слава, всяка чест

за това на вас се пада.

Възлюбихте своя род

и посяхте скъпо семе,

с неговий се радва плод

цялото славянско племе.

Името ни и родът

от забвенье вий спасихте,

към просвета в славен път

вие нази устремихте.

Вий пръснахте между нас

светлото ученье ново,

първи път от ваший глас

чухме името Христово.

Зарад вази можем днес,

свети Кириле, Методий,

да живеем с гордост, с чест

между другите народи.

Дорде трае наш език,

боговдъхновени братя,

ваший подвиг свят, велик

ще се слави на земята.

Дорде българин един

още на света живее,

като благодарен син

вам с възторг хвалби ще пее.

Дор ви славим — от беда

вашта памет ще ни пази.

Пътеводна вий звезда

ще сте винаги за нази.

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.